Isabelle Blume

**Isabelle Blume** (Saint-Ghislain, Belgika, 1892ko maiatzaren 22a - Brusela, 1975eko martxoaren 12a) belgikar politikaria izan zen. Belgikako mugimendu feministan eta faxismoaren aurkako borrokan garrantzi handia izan zuen. Belgikako Legebiltzarrerako hauteskundeetan aukeratutako lehen emakumeetako bat izan zen.

## Biografia 
### Gaztaroa eta ikasketak 
Isabelle Grégoire Belgikako Valonia eskualdean jaio zen, Saint-Ghislain herriko Baudour auzotegian, 1892ko maiatzaren 22an. Artzain protestante baten alaba zen. Liejan ikasi zuen eta irakasle gisa graduatu zen; gero, Teologia ikasi zuen Genevan. 1913an David Blumerekin ezkondu zen, bera ere artzain protestantea.

Senar-emazteak Bruselara joan ziren bizitzera. 1920an, Isabelle Blumek historia irakasten zuen hiri bereko eskola protestante batean.

1930eko hamarkadan lanean hasi zen "amatasun kontziente" baten alde, hau da, kontrazepzioaren erabileraren alde.

Bitartean, bere senarra, David Blume, artzain protestante ohia, Instrukzio Publikoko Ministerioan hasi zen lanean. Bertan, Belgikako liburutegi publikoen sarea sortu zuen eta haren zuzendari kargua bete zuen.

1932an Isabelle Blume Uccleko zinegotzi aukeratu zuten.

Bere bizitza osoan emakumeen prestakuntza eta heziketa sustatzeko ekimenetan parte hartu zuen, hitzaldi eta mintegiak emanez eta dokumentu didaktikoak sortuz.

1933an, Hem Day eta Léo Campion kontzientzia-eragozle anarkisten alde deklaratu zuen haien aurkako epaiketan.

1919an, Blumek eskatuta, Marcelle Leroy *Bakearen eta Askatasunaren aldeko Emakumeen* *Ligako* idazkari izendatu zuten. Elkarrekin, 1933ko ekainean, Gerraren eta Faxismoaren aurkako Emakumeen Mundu Konferentzia prestatze lanetan kolaboratu zuten.

### Espainiako errefuxiatuak 
Espainiako Gerran errepublikar bandoari lagundu zion eta espainiar (eta euskal) errefuxiatuen harrera egiten lagundu zuen. Espainiako Haurren Harrera Batzordeko kidea izan zen, eta, horrez gain, haur bat adoptatu zuen.

### Bigarren Mundu Gerra 
Isabelle Blumek Belgikatik alde egin behar izan zuen eta, 1940ko ekainaren 25ean, Londresera heldu zen. Bertan, ezker sozialistako hainbat kiderekin elkartu zen, besteak beste, Max Buset, Omer Bécu eta Camille Huysmansekin. Erresuma Batuan, Belgikako Itsas Armadako Departamentuko gizarte-zerbitzuan lan egin zuen. Marcel-Henri Jaspar politikariak erbestean gobernu bat sortzeko saiakeran ere parte hartu zuen.

1951n Alderdi Sozialistatik kanporatu zuten, eta 1954ra arte Ganberan segitu zuen diputatu independente gisa.

Isabelle Blumek ekintzaile eta hizlari gisa jarraitu zuen bere jarduera hil arte. Bere ibilbidean zehar, XX. mendeko pertsona ospetsu ugari ezagutu zituen, hala nola Nehru, Indira Gandhi, Mao Tse Toung, Nasser, Sadate, Ho Chi Minh eta Allende.

Aktibista feminista, komunista eta iraultzaile gisa egindako ibilbidea zela eta, Blumek kritika asko jaso zituen, batzuetan iraingarriak. Horrela, «histerika», «lizunkoia» edo «mihingaiztoa» bezalako kalifikatiboak erabili ziren batzuetan haren aurka. 

Blumek, hil baino hilabete batzuk lehenago, zenbait elkarrizketa izan zituen José Gotovitch-ekin, zeinetan historialariari kontatu zizkion bere memoriak, 1976an Bruselako Joseph Jacquemotte Fundazioan gordeko zirenak.

Isabelle Blume Alderdi Sozialistatik kaleratu zuten 1951n. Kaleratu ondoren, berriz ere onartua izateko galdegin zuen zenbaitetan, baina 1959tik aurrera ez zuen halako eskaerarik berriro egin. 1964an Alderdi Komunistarekin bat egin zuen, eta hil artean bertako kide izan zen. Hil ondoren, baina, sozialistek berriro onartu zuten alderdian. Komunistek eta bere biloba batzuek gogor kritikatu zuten Alderdi Sozialistaren erabakia. eta Belgikako Artxibo Komunisten Zentroan gordeta daude.

### Ondorengoak 
Isabelle Blume Jean Blume belgikar politikari eta kazetari komunistaren ama izan zen.Marianne Blume, *Gaza dans mes yeux* (Editions Labor, 2006) liburuaren egilea, Gazako Al-Azhar Unibertsitateko irakaslea izan zen 1995 eta 2005 artean eta Bigarren Intifadako gertaera odoltsuen lekuko izan zen.

## Esker onak
* 1954: Bakearen Stalin saria
* Belgikako Mons hirian Isabelle-Blume izena jarri zioten etorbide bati
* 2022an, Saint-Ghislaingo gazte sozialistek kale bati bere izena jartzeko eskatu zuten

## Argitalpena 
* *Le Mouvement de la paix. Un témoignage*, Gamma Presse, 1999. 

## Erreferentziak 
## Bibliografia 
* Conway, Martin. *Les chagrins de la Belgique*, Bruxelles, Centre de recherche et d'information socio-politiques, 2015eko maiatza, 526 or.
* Gotovitch, José. *Isabelle Blume*, Bruxelles, Fondation J. Jacquemotte, 1976.
* Gotovitch, José. *Grégoire Isabelle*, IN *Dictionnaire des femmes belges*, Bruxelles, Racine, 2006, 289-292 or.
* Van Rokeghem, Suzanne; Aubenas, Jacqueline; Vercheval-Vervoort, Jeanne. ''Des femmes dans l'histoire en Belgique, depuis 1830, *Bruxelles, Luc Pire, 2006, 137-128. or.
* Gubin, Éliane; Van Molle, Leen. *Femmes et politique en Belgique*, Éditions Racine, Bruxelles, 1998.
* Boudin, Hugh Robert. *Blume-Grégoire, Isabelle*, dans : *Dictionnaire historique du protestantisme et de l'anglicanisme en Belgique du 16e siècle à nos jours*, Arquennes, 2014.
* Cordenos, Sophie. *Isabelle Blume, une figure montoise du féminisme*; La Gauche no 79, LCR; 2016ko abenduaren 9a, 9. or.

## Kanpo estekak 
* Maitron  
* *Biographie nationale de Belgique*
* *Deutsche Biographie''
* José Gotovitchekin izandako elkarrizketen zatiak